-----------------------------------------------------------------------
  2. ปัจจัยเสี่ยง

  -----------------------------------------------------------------------

2.1 ความเสี่ยงจากการที่ไม่มีพอร์ตบริหารสินทรัพย์ใหม่ มาทดแทนพอร์ตเก่าที่หมดอายุไป

การรับจ้างบริหารสินทรัพย์ด้อยคุณภาพ (“NPL”) ถือเป็นแหล่งรายได้ที่สำคัญของบริษัทฯ
เนื่องจากมีสัดส่วนรายได้ค่อนข้างสูง
บริษัทฯจะได้รับค่าตอบแทนเป็นอัตราส่วนของเงินสดที่เรียกเก็บได้จากการชำระหนี้ หรือ
ปิดบัญชีของลูกหนี้ หรือการขายหลักทรัพย์ค้ำประกัน
โดยรายได้ในส่วนนี้บริษัทฯจะได้รับไปตลอดระยะเวลาของการให้บริการในสัญญาบริหารสินทรัพย์ ณ
สิ้นปี 2554 บริษัทฯและบริษัทย่อย คงเหลือสัญญารับจ้างบริหารสินทรัพย์ฯ
ทั้งในประเทศและต่างประเทศ จำนวนทั้งสิ้น 5 สัญญา คิดเป็นมูลหนี้ตามมูลค่าเงินต้น ณ
ตอนที่รับโอนพอร์ตเข้ามารวมประมาณ 12,418 ล้านบาท ทั้งนี้
สัญญาในการรับจ้างบริหารพอร์ตทั้งหมด
ภายหลังจากได้มีการต่อสัญญาในการให้บริการบริหารสินทรัพย์ล่าสุด
จะหมดอายุสัญญาบริการในเดือนมีนาคม 2556 ซึ่งหากในอนาคต
บริษัทฯหรือบริษัทย่อยไม่สามารถรับจ้างบริหารหรือประมูลพอร์ตสินทรัพย์ด้อยคุณภาพ
พอร์ตใหม่มาเพิ่มได้
ก็จะมีผลต่อฐานะการเงินและผลการดำเนินงานในส่วนของรายได้จากการบริหารสินทรัพย์ฯของบริษัทฯได้

การป้องกันและลดความเสี่ยง

บริษัทฯตระหนักและให้ความสำคัญต่อปัญหาดังกล่าวอยู่เสมอ
หากในอนาคตไม่สามารถหาพอร์ตบริหารสินทรัพย์ใหม่มาทดแทนพอร์ตบริหารสินทรัพย์เก่าที่หมดอายุลงได้ทัน
และเพื่อเป็นการป้องกันความเสี่ยงของรายได้จากการบริหารสินทรัพย์ฯที่อาจลดลงในอนาคต
ปัจจุบันบริษัทฯ
จึงได้วางแผนทางธุรกิจด้วยการให้ความสำคัญต่องานบริการด้านอื่นๆของบริษัทฯและบริษัทย่อยให้มากขึ้น
โดยการขยายบริการงานที่ปรึกษาทางการเงินไปสู่ต่างประเทศ เช่น การก่อตั้งบริษัทย่อย ออรั่ม
ในประเทศสิงคโปร์ เพื่อให้บริการที่ปรึกษาด้านวาณิชธนกิจ นอกจากนี้
หากบริษัทฯพบช่องทางการดำเนินธุรกิจที่บริษัทฯมีความเชี่ยวชาญในการเข้าไปลงทุน
และสามารถสร้างผลตอบแทนให้แก่บริษัทฯได้เป็นอย่างดี
บริษัทฯก็มีความพร้อมในการเข้าไปดำเนินการ เหมือนดังเช่น ที่บริษัทฯเข้าไปซื้อธุรกิจ แคปปิตอล
โอเค เมื่อ 3-4 ปีที่ผ่านมา

ในขณะเดียวกัน งานบริหารสินทรัพย์ด้อยคุณภาพ
จากการที่บริษัทฯมีบริษัทย่อยที่สามารถเข้าประมูลและเป็นเจ้าของพอร์ตบริหารสินทรัพย์ได้ 2 บริษัท
ได้แก่ บริษัทบริหารสินทรัพย์ เอแคป จำกัด (“บบส.เอแคป”) และบริษัทบริหารสินทรัพย์ เอแคป
(เอเชีย) จำกัด (“บบส.เอแคป (เอเชีย)”)
ซึ่งทั้งหมดมีคุณสมบัติในการประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541 ดังนั้น
บริษัทย่อยทั้งหมดจึงสามารถเข้าประมูลซื้อพอร์ตสินทรัพย์ฯจากสถาบันการเงินต่างๆได้อย่างต่อเนื่องเมื่อมีโอกาส

2.2 ความเสี่ยงจากการพึ่งพิงลูกค้ารายใหญ่

เนื่องจากรายได้ส่วนใหญ่ มาจากงานธุรกิจบริหารสินทรัพย์ ลูกค้ารายใหญ่ของบริษัทฯ จึงได้แก่
บริษัทบริหารสินทรัพย์หรือสถาบันการเงิน ที่ว่าจ้างให้บริษัทฯเป็นผู้บริหารสินทรัพย์ฯให้ ดังนั้น
หากบริษัทบริหารสินทรัพย์ หรือสถาบันการเงินที่เป็นผู้ว่าจ้าง และเป็นลูกค้ารายใหญ่
ยกเลิกสัญญาหรือไม่ต่อสัญญาการให้บริการกับทางบริษัทฯ
อาจทำให้บริษัทฯต้องประสบกับปัญหาการลดลงของรายได้ที่มีนัยสำคัญกับบริษัทฯได้

สำหร้บรายได้ที่มาจากธุรกิจที่ปรึกษาการเงินด้านอื่นๆที่ดำเนินงานโดยบริษัทย่อย เช่น
งานวาณิชธนกิจ ซึ่งส่วนใหญ่มาจากการปรับโครงสร้างหนี้และการหาทุนนั้น ที่ปรึกษากฎหมาย
ธุรกิจเหล่านี้จะมีสัดส่วนรายได้รวมกันไม่เกินร้อยละ 10 ของรายได้รวมของบริษัทฯและบริษัทย่อย
ดังนั้นลูกค้าเหล่านี้จึงยังไม่ถือเป็นลูกค้ารายใหญ่

การป้องกันและลดความเสี่ยง

ลูกค้ารายใหญ่ของบริษัทฯ ได้แก่ ลูกค้าในส่วนธุรกิจบริหารสินทรัพย์ฯนั้น
จะไม่เหมือนกับลูกค้ารายใหญ่ในธุรกิจอื่นๆทั่วไป
เนื่องจากลักษณะธุรกิจไม่เหมือนกับการขายสินค้าที่พึ่งพิงลูกค้ารายใหญ่ที่มีการสั่งซื้อสินค้าจำนวนมากเป็นระยะยาว
การบริการของบริษัทฯมีลักษณะเฉพาะและอาศัยประสบการณ์ความชำนาญซึ่งลูกค้าไม่สามารถเปลี่ยนไปใช้ผู้ให้บริการรายอื่นได้โดยง่าย
(ไม่ได้เป็นสินค้าอุปโภคบริโภค หรือ Commodity)
ประกอบกับลูกค้ามีความจำเป็นต้องใช้บริการที่ปรึกษาในการปรับโครงสร้างหนี้และเป็นการทำงานต่อเนื่องในระยะเวลาประมาณ
1-3 ปี ไม่ว่าจะเป็นธุรกิจด้านการบริหารสินทรัพย์ฯ หรือธุรกิจด้านที่ปรึกษาการเงินและวาณิชธนกิจ

อย่างไรก็ตามบริษัทฯได้ป้องกันความเสี่ยง โดยในธุรกิจบริหารสินทรัพย์ฯ
บริษัทฯได้ทำการศึกษาและเตรียมเข้าประมูลพอร์ตบริหารสินทรัพย์ฯเพิ่มเติมอย่างสม่ำเสมอ
โดยเฉพาะอย่างยิ่งการที่บริษัทฯมีบริษัทย่อยที่เป็นบริษัทบริหารสินทรัพย์ คือ บบส.เอแคป
และบบส.เอแคป (เอเชีย) ก็จะทำให้บริษัทฯมีทางเลือกมากขึ้นในการรับงานบริหารสินทรัพย์ฯ
รายใหญ่
ซึ่งเฉลี่ยแล้วบริษัทย่อยทั้งสองจะเข้าประมูลพอร์ตสินทรัพย์ด้อยคุณภาพจากสถาบันการเงินปีละประมาณ
2-3 แห่ง เพื่อนำมาให้บริษัทฯรับจ้างบริหารได้อย่างต่อเนื่อง
ซึ่งบริษัทฯเชื่อว่าบริษัทฯและบริษัทย่อยสามารถเติบโตในธุรกิจนี้ได้ โดยรับจ้างบริหารสินทรัพย์ฯ
ให้แก่สถาบันการเงินรายอื่น หรือดำเนินธุรกิจที่เกี่ยวเนื่องเพิ่มไปจากเดิม

สำหรับธุรกิจที่ปรึกษาการเงินและวาณิชธนกิจลูกค้ารายใหญ่ส่วนใหญ่ได้แก่ลูกค้าที่มีการปรับโครงสร้างหนี้หรือหาเงินลงทุนเพื่อโครงการใหญ่ๆ
แต่เนื่องจากในปัจจุบันรายได้ในส่วนนี้จะมีสัดส่วนที่น้อย
บริษัทฯยังให้ความสำคัญในการรับงานแต่ละงาน
โดยได้จัดทำสัญญาจ้างให้รัดกุมเพื่อให้ลูกค้าชำระค่าธรรมเนียมโดยเฉพาะอย่างยิ่งเมื่องานสำเร็จ
นอกจากนี้บริษัทฯกำลังดำเนินนโยบายการเพิ่มรายได้จากธุรกิจอื่นๆ เช่น
การขยายงานบริการด้านวาณิชธนกิจในประเทศสิงคโปร์เพิ่มขึ้น
เพื่อให้มีการกระจายรายได้ให้มาจากหลายๆส่วนของธุรกิจบริษัทฯ
จึงถือเป็นการป้องก้นความเสี่ยงอีกด้านหนึ่ง

2.3 ความเสี่ยงด้านทรัพยากรบุคคล

ลักษณะการดำเนินธุรกิจของบริษัทฯและบริษัทย่อย
เป็นธุรกิจที่ต้องพึ่งพาความสามารถและความชำนาญของผู้บริหารและบุคลากรเป็นหลัก
ทั้งในด้านสายสัมพันธ์กับธุรกิจต่างๆในการหาลูกค้าและในด้านการบริหารงาน
ดังนั้นการสูญเสียบุคลากรโดยเฉพาะอย่างยิ่งในระดับผู้บริหารของบริษัทอาจส่งผลกระทบต่อความสำเร็จของธุรกิจบริษัทฯในอนาคต

การป้องกันและลดความเสี่ยง

ผู้บริหารหลักของบริษัทฯ ในระดับกรรมการของบริษัทฯนั้น ถือได้ว่า เป็นเสมือนผู้ก่อตั้งบริษัทฯด้วย
เนื่องจากส่วนใหญ่เข้ามาร่วมงานกับบริษัทฯ เพื่อบุกเบิกธุรกิจตั้งแต่เริ่มแรก
และได้รับโอกาสให้ร่วมเป็นผู้ถือหุ้นของบริษัทฯ โอกาสที่ผู้บริหารหลักจะลาออกจากบริษัทฯ จึงมีน้อย
โดยเฉพาะ ดร. วิวัฒน์ ซึ่งเป็นผู้ถือหุ้นใหญ่และไม่ได้ประกอบธุรกิจอื่น สำหรับการหาลูกค้าในปัจจุบัน
ผู้บริหารทุกท่านมีส่วนร่วมในการหาลูกค้าให้แก่บริษัทฯ
ในอดีตที่ผ่านมามีกรรมการบริหารลาออกไปเพียง 1 ท่าน อย่างไรก็ตามบริษัทฯ
ได้สรรหาบุคคลผู้มีคุณสมบัติ มีความรู้ความสามารถ และความชำนาญในธุรกิจของบริษัทฯ
เข้ามาดำรงตำแหน่งแทนภายในระยะเวลาอันรวดเร็ว ซึ่งปัจจุบันบริษัทฯ
มีกรรมการในระดับบริหารอยู่ 7 ท่าน และยังมีกรรมการซึ่งเป็นผู้แทนจากผู้ถือหุ้นรายใหญ่
ซึ่งถึงแม้จะไม่มีหน้าที่ในการบริหารงานของบริษัทฯ
แต่ก็จะคอยทำหน้าที่ให้คำปรึกษาในเชิงธุรกิจแก่บริษัทฯได้ เนื่องจาก กรรมการที่เป็นผู้แทนเหล่านั้น
เป็นผู้ที่มีประสบการณ์และดำรงตำแหน่งในบริษัทที่ประกอบธุรกิจด้านการเงินมาเป็นระยะเวลาหลายปี

ในส่วนของพนักงานระดับผู้อำนวยการฝ่ายลงมา
บริษัทฯมีพนักงานในระดับดังกล่าวเพียงพอต่อการดูแลงานในแต่ละส่วน
และพนักงานในระดับเดียวกันหรือรองลงมาส่วนที่เหลือสามารถทำงานทดแทนได้เนื่องจากบริษัทฯมีโครงสร้างการทำงานเป็นทีม
มีพนักงานหลายคนในแต่ละงานเพื่อสนับสนุนการปฏิบัติงานให้ต่อเนื่อง ทำให้บริษัทฯ
มีบุคลากรที่สามารถเข้ามาปฏิบัติงานทดแทนได้ทันทีในกรณีที่มีบุคลากรลาออก
โดยไม่ส่งผลกระทบต่อประสิทธิภาพการดำเนินงานและผลประกอบการของบริษัทฯ นอกจากนี้ บริษัทฯ
สามารถที่จะคัดสรรบุคคลที่มีคุณภาพและมีความรู้ความสามารถเข้ามาร่วมงานกับบริษัทฯ ได้
ตามความเหมาะสมของปริมาณงานที่บริษัทฯมีอยู่

และเพื่อสร้างหลักประกันและความมั่นคงในการทำงานของผู้บริหารและพนักงาน
ซึ่งจะเป็นการลดความเสี่ยงในการสูญเสียบุคลากรที่มีคุณภาพ บริษัทฯ
ได้ให้ความสำคัญในเรื่องทรัพยากรบุคคล
โดยจัดให้มีการอบรมและเรียนรู้จากการปฏิบัติงานจริงเพื่อพัฒนาบุคลากรทั้งในระดับบริหารและปฏิบัติการให้มีความรู้ความสามารถเพิ่มเติมอย่างสม่ำเสมอและเป็นไปในทิศทางเดียวกัน
บริษัทฯมีการจัดทำสัญญาจ้างงานกับผู้บริหารและพนักงานทุกคน
และกำหนดผลประโยชน์ตอบแทนจากการทำงานที่สัมพันธ์กับผลงานและความสามารถในระดับที่จูงใจและแข่งขันกันได้ในอุตสาหกรรม

2.4 ความเสี่ยงจากการไม่ได้รับชำระคืนหนี้ หรือค่าบริการล่าช้า

ลักษณะธุรกิจของบริษัทฯและบริษัทย่อยที่รายได้ส่วนใหญ่จะมาจากการรับจ้างบริหารสินทรัพย์ฯ
ติดตามหนี้ เป็นหลัก
ทำให้บริษัทฯอาจมีความเสี่ยงจากการที่บริษัทฯไม่สามารถเรียกเก็บหนี้ได้ตามเป้าหมายที่กำหนด
รวมถึงการเรียกเก็บค่าธรรมเนียมจากลูกค้าที่ได้ให้บริการที่ปรึกษาทางการเงินด้านอื่นๆ
อาจมีความเสี่ยงจากการไม่ได้รับชำระค่าบริการ หรือชำระล่าช้าได้
ทั้งนี้เนื่องจากลูกค้าบางรายที่อยู่ในธุรกิจ จะมีปัญหาด้านสภาพคล่องทางการเงินอยู่แล้ว
หรือจะมาจากธุรกิจที่กำลังจะเข้าสู่การปรับโครงสร้างหนี้
หรือกำลังประสบปัญหาด้านการเงินหรือแหล่งเงินทุนมาก่อน

การป้องกันและลดความเสี่ยง

บริษัทฯได้ตระหนักถึงปัญหาการไม่ได้รับชำระหนี้ของลูกค้า
ดังนั้นการเข้าประมูลพอร์ตสินทรัพย์ด้อยคุณภาพ ในแต่ละครั้งของบริษัทย่อย
จะต้องมีการศึกษาข้อมูลในพอร์ตต่างๆอย่างละเอียดก่อนเสมอ เช่น การศึกษาหลักประกัน
และคุณภาพของลูกหนี้ เป็นต้น
เพื่อดูความเป็นไปได้ของการได้รับชำระคืนหนี้ภายหลังการเข้าบริหารพอร์ตลูกหนี้นั้นๆ
นอกจากนี้แล้วราคาในการยื่นประมูลพอร์ตแต่ละครั้ง
จะถูกกำหนดให้มีมูลค่าต่ำกว่ามูลค่าหลักประกันของพอร์ตนั้นๆ
เพื่อเป็นการป้องกันความเสี่ยงในกรณีที่ไม่สามารถเรียกเก็บหนี้ได้
ก็ยังสามารถนำหลักประกันออกบังคับขายได้ไม่ต่ำกว่าราคาที่ซื้อมา
ซึ่งหมายความว่าความเสี่ยงจากการขาดทุนจากการลงทุนในการซื้อพอร์ตมาบริหารมีน้อยมาก

ในขณะที่การลดความเสี่ยงจากการไม่ได้รับชำระค่าธรรมเนียมจากการให้บริการที่ปรึกษาทางการเงินอื่นๆ
บริษัทฯป้องกันด้วยการทำการประเมินศักยภาพของลูกค้าก่อนถึงความเป็นไปได้ที่จะประสบผลสำเร็จในการให้บริการ
โดยพิจารณาถึงความสามารถในการสร้างกระแสเงินสด ความสามารถในการคงอยู่ของธุรกิจ
เป็นต้น ก่อนที่บริษัทฯจะพิจารณารับเป็นลูกค้า
โดยค่าธรรมเนียมประเภทรายเดือนที่บริษัทฯจะคิดกับลูกค้าจะขึ้นอยู่กับการประมาณการกระแสเงินสดเป็นหลัก
และเป็นค่าธรรมเนียมที่คลอบคลุมต้นทุนค่าใช้จ่ายเบื้องต้นของบริษัทฯ ซึ่งจะเป็นการคิดแบบรายเดือน
(Retainer Fee) เป็นระยะเวลาประมาณ 6 เดือนถึง 1 ปี
และจะคิดค่าธรรมเนียมจากผลสำเร็จของงานอีกส่วนหนึ่ง ดังนั้นหากบริษัทฯ
ไม่ได้รับชำระค่าธรรมเนียมการให้บริการจากลูกค้า บริษัทฯก็จะหยุดให้บริการ
โดยที่ยังมีรายได้ที่คลอบคลุมค่าใช้จ่ายของบริษัทฯอยู่

2.5 ความเสี่ยงจากการพึ่งพาใบอนุญาตต่างๆ

การประกอบธุรกิจของบริษัทฯ นับตั้งแต่ปีที่ผ่านมาจะมุ่งให้บริการงานด้านบริหารสินทรัพย์เป็นหลัก
ในขณะที่การดำเนินงานที่จะต้องใช้ใบอนุญาตต่างๆ จะเกี่ยวข้องกับบริษัทย่อย
ทั้งการดำเนินธุรกิจเพื่อเข้าประมูลพอร์ตสินทรัพย์ด้อยคุณภาพจากสถาบันการเงินต่างๆ
หรือการดำเนินธุรกิจเป็นที่ปรึกษาการเงินและวาณิชธนกิจ
การให้บริการธุรกิจที่กล่าวมาจะต้องได้รับความเห็นชอบและอนุญาตให้ประกอบธุรกิจได้จากหน่วยงานที่เกี่ยวข้อง
ไม่ว่าจะเป็นธนาคารแห่งประเทศไทยสำหรับธุรกิจประมูลพอร์ตสินทรัพย์ด้อยคุณภาพ
หรือจากสำนักงานคณะกรรมการกำกับหลักทรัพย์และตลาดหลักทรัพย์ (“สำนักงานก.ล.ต.”)
สำหรับธุรกิจที่ปรึกษาทางการเงินที่อยู่ภายใต้การกำกับดูแลของสำนักงานก.ล.ต.
รวมทั้งจากสำนักฟื้นฟูกิจการของลูกหนี้กรมบังคับคดี
สำหรับธุรกิจที่ดำเนินการเกี่ยวกับการเป็นผู้ทำแผนและผู้บริหารแผนฟื้นฟูกิจการ
ซึ่งที่ผ่านมาการประกอบธุรกิจในสายงานต่างๆ ทั้งบริษัทฯและบริษัทย่อย
มีใบอนุญาตการประกอบธุรกิจอย่างครบถ้วน
แต่อย่างไรก็ตามใบอนุญาตการประกอบธุรกิจการให้บริการที่ปรึกษาการเงินที่กำกับดูแลโดยสำนักงานก.ล.ต.
และใบอนุญาตการเป็นผู้ทำแผนและผู้บริหารแผนฟื้นฟูกิจการ ได้กำหนดให้มีระยะเวลาไว้
โดยต้องได้รับการต่อใบอนุญาตเมื่อครบกำหนดการอนุญาตเดิม ทำให้บริษัทฯและบริษัทย่อย
มีความเสี่ยงในการดำเนินธุรกิจหากใบอนุญาตหมดอายุ และไม่ได้รับการต่อใบอนุญาตในครั้งต่อไป

การป้องกันและลดความเสี่ยง

บริษัทฯและบริษัทย่อยดำเนินการป้องกันความเสี่ยงด้วยการตรวจเช็ควันหมดอายุของใบอนุญาตประกอบธุรกิจแต่ละประเภทอย่างสม่ำเสมอ
เพื่อมิให้การดำเนินธุรกิจของบริษัทฯและบริษัทย่อยประสบปัญหาในการขาดคุณสมบัติการเป็นผู้ได้รับอนุญาตประกอบธุรกิจ
โดยปัจจุบันใบอนุญาตการประกอบธุรกิจที่ปรึกษาการเงินด้านวาณิชธนกิจที่กำกับดูแลโดยสำนักงานก.ล.ต.
บริษัทย่อยได้แก่ บริษัท เอแคป คอร์ปอเรท เซอร์วิสเซส จำกัด (“ACS”)
ได้รับความเห็นชอบจากสำนักงานก.ล.ต.ให้เป็นผู้ประกอบธุรกิจได้เมื่อวันที่ 3 ธันวาคม 2551
โดยมีกำหนดระยะเวลา 5 ปี และจะหมดอายุการอนุญาตวันที่ 2 ธันวาคม 2556
ซึ่งหากใบอนุญาตดังกล่าวหมดอายุบริษัทย่อยก็สามารถดำเนินการขอต่ออายุได้ทันที
เนื่องจากบริษัทย่อยมีคุณสมบัติที่พร้อมครบถ้วนทุกประการ
อีกทั้งไม่เคยมีประวัติเสียในระหว่างการทำหน้าที่ของที่ปรึกษาทางการเงินที่เคยดำเนินการโดยบริษัทฯ
ในขณะเดียวกันบริษัทย่อย ACS
ยังได้รับใบอนุญาตจากสำนักฟื้นฟูกิจการของลูกหนี้กรมบังคับคดีให้เป็นผู้ทำแผนและผู้บริหารแผนฟื้นฟูกิจการ
โดยใบอนุญาตในการเป็นผู้ทำแผนและผู้บริหารแผนฟื้นฟูกิจการจะหมดอายุในปลายปี 2555 นี้
ซึ่งเมื่อถึงระยะเวลาดังกล่าวก็สามารถยื่นเรื่องขอต่ออายุได้เนื่องจากที่ผ่านมา ACS
มีคุณสมบัติครบถ้วนมาตลอด
ดังนั้นความเสี่ยงในการสูญเสียใบอนุญาตต่างๆสำหรับการประกอบธุรกิจในแต่ละประเภทจึงต่ำ

2.6 ความเสี่ยงจากการเปลี่ยนแปลงตามวัฎจักรของธุรกิจ

ความผันผวนทางเศรษฐกิจในแต่ละปี
ทั้งในขณะที่ภาวะทางเศรษฐกิจของประเทศอยู่ในช่วงของการฟื้นตัว หรือมีการขยายตัวทางเศรษฐกิจ
อาจส่งผลกระทบต่อรายได้ของบริษัทฯในส่วนของธุรกิจบริหารสินทรัพย์ฯได้
อันเนื่องมาจากปริมาณของสินทรัพย์ด้อยคุณภาพที่จะมีสัดส่วนลดลง
ซึ่งอาจกระทบต่อการหาพอร์ตสินทรัพย์ด้อยคุณภาพใหม่ที่จะมาบริหารเพิ่ม
ทำให้อาจกระทบต่อรายได้หลักของบริษัทฯ รวมทั้งกระทบต่อการให้บริการธุรกิจสายงานอื่นๆ
ที่ดำเนินงานโดยบริษัทย่อย เช่น การให้คำปรึกษาในการปรับปรุงโครงสร้างหนี้ที่จะลดลง
ในขณะเดียวกันกรณีที่ภาวะเศรษฐกิจของประเทศอยู่ในภาวะที่ซบเซา
อาจส่งผลต่อรายได้ในส่วนของการให้บริการที่ปรึกษาในการระดมทุนของลูกค้าที่ต้องการขยายธุรกิจ
เป็นต้น

การป้องกันและลดความเสี่ยง

ผู้บริหารของบริษัทฯ ตระหนักดีถึงวงจรของภาวะทางเศรษฐกิจที่จะมีทั้งช่วงขาขึ้นและขาลง
อย่างไรก็ตามการดำเนินธุรกิจของบริษัทฯและบริษัทย่อย
สามารถที่จะรองรับลูกค้าได้ในทุกวงจรทางเศรษฐกิจ
อันเนื่องมาจากการให้บริการที่ปรึกษาการเงินที่หลากหลาย ไม่ว่าจะเป็นการบริหารสินทรัพย์ฯ
การให้บริการที่ปรึกษาทางการเงินในการปรับโครงสร้างหนี้ หาแหล่งเงินทุน การควบรวมกิจการ
เป็นต้น โดยในสายงานการบริหารสินทรัพย์ฯ ถือเป็นแหล่งรายได้หลักในช่วงที่ผ่านมา
ดังนั้นหากภาวะเศรษฐกิจอยู่ในช่วงที่ขยายตัว
อาจส่งผลต่อโครงสร้างรายได้ในส่วนของธุรกิจที่ปรึกษาทางการเงินและวาณิชธนกิจทางด้านการปรับโครงสร้างหนี้ของบริษัทฯและบริษัทย่อย
แต่บริษัทฯก็ยังคงมีรายได้จากการให้บริการงานที่ปรึกษาทางการเงินและวาณิชธนกิจอื่นๆของบริษัทย่อย
ไม่ว่าจะเป็น การหาทุน การควบรวมกิจการ และการให้บริการที่ปรึกษาทางการเงินอื่นๆ
โดยเฉพาะงานที่ปรึกษาในการหาทุน สามารถทำรายได้ไม่น้อยกว่างานการปรับปรุงโครงสร้างหนี้
ในขณะที่การขยายตัวของธุรกิจที่เติบโตขึ้น ก็จะส่งผลกระทบต่อความเป็นอยู่ของประชาชนที่ดีขึ้น
ก็จะทำให้ลูกหนี้ในส่วนของธุรกิจงานด้านบริหารสินทรัพย์ฯ
มีความสามารถที่จะชำระหนี้ของตนเองได้ดีขึ้น ก็จะทำให้รายได้ในส่วนนี้เติบโตขึ้น

อย่างไรก็ตาม หากสภาวะทางเศรษฐกิจอยู่ในช่วงหดตัว
ก็อาจส่งผลกระทบต่อการเรียกเก็บหนี้ของธุรกิจบริหารสินทรัพย์ฯ
ทั้งนี้มีสาเหตุมาจากความสามารถในการชำระหนี้ที่ลดลงของลูกค้า แต่ในทางกลับกัน
ก็จะทำให้บริษัทฯสามารถหาพอร์ตสินทรัพย์ด้อยคุณภาพมาบริหารได้ง่ายและมากขึ้นเช่นกัน นอกจากนี้
รายได้ในส่วนของธุรกิจการปรับโครงสร้างหนี้จะมีสัดส่วนที่เติบโตขึ้นมาทดแทนรายได้ในส่วนอื่นที่ขาดหายไปจากสภาวะทางเศรษฐกิจที่ไม่ดี
ดังนั้นจะเห็นได้ว่าลักษณะการทำธุรกิจของบริษัทฯและบริษัทย่อย
สามารถปรับเปลี่ยนการให้บริการของงานที่ปรึกษาทางการเงินได้ตามภาวะเศรษฐกิจตลอดเวลา
โดยเฉพาะอย่างยิ่งการที่บริษัทฯมีบุคลากรที่มีความสามารถและประสบการณ์ครอบคลุมในทุกด้านของธุรกิจจะทำให้บริษัทฯมีความพร้อมที่จะรองรับงานธุรกิจที่ปรึกษาทางการเงินในรูปแบบต่างๆ
ให้สอดคล้องกับการเปลี่ยนแปลงของวงจรเศรษฐกิจได้ตลอดเวลา

2.7 ความเสี่ยงจากการลดลงของราคาหุ้นหากผู้ถือรายใหญ่ที่เป็นกรรมการบริษัท
และผู้ถือหุ้นที่เป็นสถาบันการเงินขายหุ้นออกไป

ปัจจุบันผู้ถือหุ้นรายใหญ่ ที่ถือหุ้นคิดเป็นสัดส่วนมากกว่าร้อยละ 10 ของทุนจดทะเบียนชำระแล้ว ได้แก่
กลุ่มวิฑูรย์เธียร ที่มีนายวิวัฒน์ วิฑูรย์เธียร ดำรงตำแหน่งเป็นประธานเจ้าหน้าที่บริหารของบริษัทฯ ณ
สิ้นปี 2554 กลุ่มวิฑูรย์เธียร มีสัดส่วนการถือหุ้นคิดเป็นร้อยละ 49.19 ของทุนจดทะเบียนชำระแล้ว
ซึ่งกรรมการและสถาบันการเงินรายอื่นที่ถือหุ้นสูงสุดอยู่ใน 10 รายแรกของบริษัทฯ
เมื่อนำมารวมกันแล้วคิดเป็นสัดส่วนการถือหุ้นอีกร้อยละ 32 ของทุนจดทะเบียน
ดังนั้นนักลงทุนอาจมีความเสี่ยงเรื่องการลดลงของราคาหุ้นของบริษัทฯในตลาดหลักทรัพย์
กรณีที่กรรมการที่เป็นผู้บริหารและผู้ถือหุ้นรายใหญ่เหล่านี้ขายหุ้นของตนเองออกไป

การป้องกันและลดความเสี่ยง

ผู้ถือหุ้นที่เป็นกรรมการของบริษัทฯ เกือบทั้งหมดจะเป็นผู้ที่ร่วมทำงานกับบริษัทฯมาตั้งแต่แรกเริ่ม
โดยต่างมีวัตถุประสงค์ร่วมกันในการพัฒนาธุรกิจของบริษัทฯให้เจริญเติบโตขึ้นอย่างต่อเนื่องในอนาคต
ซึ่งจะเป็นการสร้างมูลค่าเพิ่มให้กับธุรกิจที่ตนเองมีส่วนในการเป็นเจ้าของด้วย
ดังนั้นผลตอบแทนจากความเจริญเติบโตของบริษัทฯในแต่ละปี
ในฐานะที่กรรมการแต่ละท่านจะได้รับจากการถือหุ้น จะเป็นสิ่งจูงใจกว่าการขายหุ้นเพื่อทำกำไร

สำหรับสถาบันการเงินจากต่างประเทศที่เป็นผู้ถือหุ้นของบริษัทฯ แต่ไม่ได้เป็นผู้ถือหุ้นรายใหญ่
ต่างก็เป็นสถาบันการเงินที่มีชื่อเสียงเป็นที่รู้จักของวงการธุรกิจด้านการเงิน
ซึ่งสถาบันการเงินเหล่านี้ โดยส่วนใหญ่ไม่มีนโยบายในการลงทุนระยะสั้น
หรือหากำไรจากส่วนต่างของมูลค่าหุ้นแต่อย่างใด แต่จะลงทุนเพื่อหาผลตอบแทนในระยะยาว
โดยการขยายธุรกิจในประเทศต่างๆ เพื่อเป็นรากฐานของธุรกิจตนเอง

อย่างไรก็ตาม
จากการที่บริษัทฯมีกรรมการที่เป็นตัวแทนจากผู้ถือหุ้นที่เป็นสถาบันการเงินเข้ามาดำรงตำแหน่งในคณะกรรมการบริษัทจำนวน
1 ท่าน คือนายแอนดรูว์ จอห์น นิวตัน ลี
แต่จะไม่มีส่วนร่วมในการกำหนดนโยบายหรือการบริหารแต่อย่างใด
รวมถึงบริษัทฯไม่ได้พึ่งพิงเทคโนโลยีหรือบุคลากรใดๆ
ที่สำคัญของสถาบันการเงินที่เป็นผู้ถือหุ้นดังกล่าว ยกเว้นการขอสนับสนุนวงเงินกู้ยืมในบางครั้ง
เพื่อนำมาใช้สำหรับการประมูลซื้อพอร์ตสินทรัพย์ด้อยคุณภาพ
ซึ่งหากในอนาคตมีการขายหุ้นของผู้ถือหุ้นกลุ่มสถาบันการเงินดังกล่าวออกไป
ก็จะไม่มีผลกระทบใดๆต่อการดำเนินการของบริษัทฯ
เนื่องจากว่าบริษัทฯมีความชำนาญในด้านการหาแหล่งเงินทุนจากนักลงทุนและสถาบันการเงินที่มีชื่อเสียงอยู่แล้ว

2.8 ความเสี่ยงจากการที่บริษัทย่อยทำสัญญาขอรับการสนับสนุนวงเงินสินเชื่อจากสถาบันการเงิน

ภายหลังจากเมื่อวันที่ 30 ธันวาคม 2554 ที่บริษัทฯขายเงินลงทุนในบบส.สตาร์ ทั้งหมดออกไป
ทำให้บบส.สตาร์ พ้นจากการเป็นบริษัทย่อยของบริษัทฯ ดังนั้น ณ สิ้นปี 2554 บริษัทย่อยของบริษัทฯ
ทุกแห่ง จึงไม่มีภาระผูกพันในสัญญาเงินกู้กับสถาบันการเงินแต่อย่างใด

อย่างไรก็ตาม หากในอนาคตบริษัทย่อยที่เป็นบริษัทบริหารสินทรัพย์
ได้เข้าประมูลพอร์ตสินทรัพย์ด้อยคุณภาพพอร์ตใหม่
บริษัทย่อยดังกล่าวก็จะต้องใช้วิธีการกู้ยืมเงินจากสถาบันการเงิน เพื่อนำไปใช้ในการประมูลพอร์ต
ดังนั้น ในอนาคตบริษัทฯก็อาจจะมีความเสี่ยงจากบริษัทย่อยได้
กรณีบริษัทย่อยไม่สามารถชำระคืนเงินกู้ยืมดังกล่าวตามสัญญา

การป้องกันและการลดความเสี่ยง

การกู้ยืมเงินเพื่อดำเนินธุรกิจส่วนใหญ่
ก็เพื่อนำไปใช้ในการเข้าประมูลพอร์ตสินทรัพย์ด้อยคุณภาพพอร์ตใหม่
ที่สถาบันการเงินนำออกมาประมูลขาย ถึงแม้ในอนาคต บริษัทย่อยที่เป็นบริษัทบริหารสินทรัพย์
ซึ่งได้แก่ บบส.เอแคป และบบส.เอแคป (เอเชีย) จะต้องมีการกู้ยืมเงินจากสถาบันการเงิน
บริษัทย่อยก็ได้มีมาตรการป้องกันความเสี่ยงด้วยการพิจารณาการทำสัญญาเงินกู้ต่างๆ
ให้มีความรัดกุมและมีความเหมาะสม โดยต้องก่อให้เกิดผลประโยชน์แก่ทั้งสองฝ่ายมากที่สุด ทั้งนี้
การชำระเงินกู้ยืมในแต่ละสัญญาที่เหลือดังกล่าว
จะขึ้นอยู่กับจำนวนเงินที่เรียกเก็บได้จากพอร์ตบริหารสินทรัพย์ด้อยคุณภาพในแต่ละพอร์ต ที่รับซื้อมา
โดยพอร์ตที่รับซื้อมานั้น
ได้ผ่านการศึกษาหลักประกันทั้งหมดของมูลหนี้ในแต่ละพอร์ตดังกล่าวอย่างละเอียด
ซึ่งพบว่าหลักประกันในแต่ละพอร์ต
จะมีมูลค่าที่สูงกว่าเมื่อเทียบกับวงเงินที่เข้าประมูลซื้อและขอรับการสนับสนุนจากสถาบันการเงินดังกล่าว
ดังนั้น การชำระคืนเงินกู้ยืมให้กับสถาบันการเงินของบริษัทย่อยทั้งสอง
จึงมั่นใจว่าจะสามารถชำระคืนวงเงินกู้ยืมดังกล่าวได้แน่นอน